钦定古今图书集成/理学汇编/文学典/第110卷 > 区大相
## 钦定古今图书集成/理学汇编/文学典/第110卷 > 区大相

按《广东通志》：“大相字用孺，高明人。为文有奇气，援笔
数千言。万历癸酉举于乡，己丑成进士，选庶吉士，授
检讨，同修国史，经筵展书，历赞善、中允，掌制诰，在词
垣十五年。兰谿赵相、新建张相、四明沈相先后当国。
兰谿忤江陵，迁岭表，以古文词受知。及居政府，引避
不轻谒。尝肄业南雍，新建为大司成，深见赏重。后柄”
政，欲汲引，托所知，谕意不答。以是东宫讲官、京省典
试，一无所与。四明沈相移居北邻，竟鬻宅迁避，沈以
是为憾。《拾遗》调南仆丞，二年，移疾归，里居八年卒。明
季前后七子，称诗号“翰林”，为馆阁体。大相始力祛浮
靡，还之《风》《雅》三百篇，以至汉、魏、盛唐，各造其极。陈言
习气，为之一变。再奉剪桐命，历齐、晋、吴、越、嵩、洛、衡、湘，
士风遗迹，民瘼国计，咸著篇咏，馆阁以来，所未有也。
天性至孝，追远若孺慕。生平耻干谒，公论侃侃，义形
于色。积俸置祭田外，悉周亲友；《六经》微言奥旨，皆笺
传未发。所著《太史诗集》《使集》《图南集》《濠上集》《制诰馆
课》杂文行于世。